**μΔΙΑΓΩΝΙΣΜΑ ΓΛΩΣΣΑΣ-ΛΟΓΟΤΕΧΝΙΑΣ Γ1 ΛΥΚΕΙΟΥ ΦΕΒ 2025**

**ΚΕΙΜΕΝΟ 1ο**

**ΠΟΛΕΜΟΣ ΚΑΙ ΠΡΟΠΑΓΑΝΔΑ**

(σύνθεση άρθρων του Μιχ. Κοσμίδη από το BBC GREEK)

*ΜΗ ΛΟΓΟΤΕΧΝΙΚΟ ΚΕΙΜΕΝΟ*

Σε εμπόλεμες καταστάσεις δεν είναι μόνο οι στρατιώτες που πάνε στον πόλεμο, αλλά και οι δημοσιογράφοι και οι πολιτικοί. Και συνήθως, στα δημοκρατικά καθεστώτα, κάποια ανάμιξη έχουν και οι ψηφοφόροι. Αυτοί είναι που τελικά θα κρίνουν αν ένας πόλεμος ήταν δικαιολογημένος και πόσο μπορεί να διαρκέσει. Οι αποφάσεις των ψηφοφόρων – το αν στηρίζουν ή όχι την κυβέρνησή τους – κρίνουν συχνά την ίδια την **έκβαση** των πολέμων. Γι' αυτό και οι κυβερνήσεις καταβάλλουν κάθε προσπάθειες και καταστρώνουν στρατηγικές για να πείσουν την κοινή γνώμη.

Ο Φίλιπ Νάιτλι, συγγραφέας του κλασσικού πλέον βιβλίου για τον ρόλο των δημοσιογράφων στον πόλεμο, «Το Πρώτο Θύμα», λέει ότι υπάρχουν τρία χαρακτηριστικά στάδια, στον τρόπο με τον οποίο μια κυβέρνηση προετοιμάζει την κοινή γνώμη για το ενδεχόμενο ενός πολέμου. Το πρώτο στάδιο, λέει ό Νάιτλι, είναι πάντα το «Υπάρχει κρίση. Λυπούμαστε, αλλά εδώ υπάρχει μια κρίση». Τα μέσα ενημέρωσης σχεδόν πάντα ακολουθούν αυτή τη γραμμή, χρησιμοποιώντας τίτλους όπως «Η πορεία προς τον πόλεμο», σαν να μην υπάρχει τρόπος να ξεφύγει κανείς από αυτή την πορεία. Επιπλέον, μια κρίση είναι καλή για τα δελτία ειδήσεων, λέει ο Νάιτλι.

Μετά το πρώτο στάδιο ο κόσμος έχει αρχίσει να νιώθει ήδη φοβισμένος και να ανησυχεί για το τι θα επακολουθήσει. Στο δεύτερο στάδιο, ο αντίπαλος περιγράφεται με ιδιαίτερα **σκληρή** γλώσσα και αμέσως δαιμονοποιείται, καθώς πρέπει να πειστεί ο κόσμος ότι πρόκειται για πραγματικό εχθρό που συνιστά μια πραγματική απειλή, λέει ο Φίλιπ Νάιτλι. Στον δυτικό κόσμο, ο πιο συνηθισμένος τρόπος για να γίνει αυτό είναι να παρομοιαστεί ο ηγέτης του αντιπάλου με τον Χίτλερ. Έτσι στον πρώτο πόλεμο του Περσικού περιέγραφαν τον Σαντάμ Χουσεΐν ως τον Άραβα Χίτλερ.

Το τρίτο και επίσης σημαντικό στάδιο, είπε ο Νάιτλι, είναι η εφεύρεση **θηριωδιών** που δείχνουν πόσο απολίτιστος είναι ο αντίπαλος. Έτσι όταν αρχίσει ο πόλεμος μπορεί κανείς να τον παρουσιάσει ως δίκαιο. Εμφανίζονται λέει ο Νάιτλι, «ως ευυπόληπτοι πολίτες που δεν ήθελαν να εμπλακούν σε όλα αυτά, και ξαφνικά υπεραμύνονται του πολιτισμού έναντι των βαρβάρων που έχουν φθάσει προ των πυλών».

Ο Σέλντον Ράμπτον, ειδικός σε θέματα Δημοσίων Σχέσεων και συγγραφέας του βιβλίου «Όπλα Μαζικής Εξαπάτησης», λέει ότι η λέξη «προπαγάνδα» προέρχεται από την Καθολική Εκκλησία, όπου το Βατικανό είχε δημιουργήσει ένα τμήμα για την προπαγάνδιση – τη διάδοση – της πίστης. Η προπαγάνδα δεν είναι **εφεύρημα** των Ναζί. Όπως λέει ο Ράμπτον, ο Πρώτος Παγκόσμιος Πόλεμος ήταν που έδωσε το πεδίο για την ανάπτυξη μιας καινούριας τότε βιομηχανίας, της διαφήμισης. «Οι άνθρωποι που αργότερα υπήρξαν οι θεμελιωτές της βιομηχανίας δημοσίων σχέσεων, όπως ο Έντουαρντ Μπέρνις, εργάστηκαν με την επιτροπή για τη δημόσια ενημέρωση, που συνεστήθη από το Γούντροου Ουίλσον για να πείσει την αμερικανική κοινή γνώμη να στηρίξει τον Πρώτο Παγκόσμιο Πόλεμο. Και ανέπτυξαν πολλές τεχνικές πληροφόρησης, διαχείρισης και **χειραγώγησης** της κοινής γνώμης. Η διάσημη αφίσα, "Ο θείος Σαμ σε θέλει" ήταν δικό τους δημιούργημα», είπε ο Σέλντον Ράμπτον.

Μια ανθρώπινη ιστορία όμως έκανε πολλά πρωτοσέλιδα: η απελευθέρωση της Αμερικανίδας Τζέσικα Λιντς που κρατείτο σε νοσοκομείο από τους Ιρακινούς. Για τον συγγραφέα του βιβλίου «Το Πρώτο Θύμα», Φίλιπ Νάιτλι, πρόκειται για μια ιστορία που οφείλει περισσότερα στο Χόλιγουντ, παρά στα γεγονότα. «Ήταν κυριολεκτικά ένα σενάριο γραμμένο στο Χόλιγουντ. Είχε όλα τα στοιχεία, την ένταση και τη λύση, μιαν ηρωίδα και τους ήρωες που την έσωσαν. Ήταν το τέλειο κομμάτι που δείχνει τι μπορούμε να περιμένουμε στο μέλλον από το Πεντάγωνο και τα στρατιωτικά τηλεοπτικά συνεργεία. Μόνο δύο στοιχεία ήταν αληθινά: ότι η Λιντς αιχμαλωτίστηκε και απελευθερώθηκε», λέει ο Φίλιπ Νάιτλι. Όπως έχει γίνει πλέον γνωστό, η Τζέσικα Λιντς δεν είχε τραυματιστεί στη μάχη, όπως μεταδιδόταν αρχικά, αλλά σε αυτοκινητιστικό δυστύχημα. Και τα στρατεύματα που την απελευθέρωσαν δεν συνάντησαν καμιά ιρακινή αντίσταση – αντιθέτως, οι Ιρακινοί γιατροί που την περιέθαλπαν είχαν ήδη προσπαθήσει να την παραδώσουν στους Αμερικανούς. Αλλά, για τον Αμερικανό υφυπουργό Άμυνας και υπεύθυνο για τα μέσα ενημέρωσης, Μπράιαν Ουίτμαν, δεν υπήρχε τίποτα πλαστό. Η διάσωση της Τζέσικα Λιντς ήταν μια επιχείρηση «που έγινε με απόλυτη επιτυχία σε μια περιοχή που βρισκόταν υπό εχθρικό έλεγχο. Δεν ήταν ένα **σκηνοθετημένο** γεγονός», λέει ο Αμερικανός υφυπουργός.

**ΚΕΙΜΕΝΟ 2ο**

*(Πολυτροπικό) Επεξεργασία εικόνων*

**1**  **2** 

 **1. Ο Σαντάμ εκτελεί τα αγόρια μας 2. Σε θέλω για τον αμερικανικό στρατό**

**ΚΕΙΜΕΝΟ 3ο**

*ΛΟΓΟΤΕΧΝΙΚΟ*

**Α. Σαμαράκης, Ζητείται ελπίς (απόσπασμα)**

[…] Δεν είχε αλλάξει διόλου προς το καλύτερο η ζωή μας ύστερ' από τον πόλεμο**\***. Όλα είναι τα ίδια σαν και πριν. Κι όμως είχε ελπίσει κι αυτός, όπως είχαν ελπίσει εκατομμύρια άνθρωποι σ' όλη τη γη, πως ύστερ' από τον πόλεμο, ύστερ' από τόσο αίμα που χύθηκε, κάτι θ' άλλαζε. Πως θα 'ρχόταν η ειρήνη, πως ο εφιάλτης του πολέμου δε θα ίσκιωνε πια τη γη μας, πως δε θα γίνονταν τώρα αυτοκτονίες για οικονομικούς λόγους, πως…

Σουρούπωνε. Μερικά φώτα είχαν ανάψει κιόλας στα μαγαζιά αντίκρυ. Στο καφενείο δεν είχανε ανάψει ακόμα τα φώτα. Του άρεσε έτσι το ημίφως. […]

Κοίταζε τα τρόλεϊ που περνάγανε ολοένα στη λεωφόρο, το πλήθος… Μπροστά του, η εφημερίδα ανοιχτή. Όλα αυτά που είχε δει και πρωτύτερα: η σκιά του καινούριου πολέμου, η Ινδοκίνα, οι δυο αυτοκτονίες για οικονομικούς λόγους, η «Κοσμική Κίνησις»…

– Τσιγάρα! ένας πλανόδιος μπήκε.

Πήρε ένα πακέτο.

Στις έξι σελίδες της εφημερίδας: η ζωή. Κι αυτός ήτανε τώρα ένας άνθρωπος που δεν έχει ελπίδα.

Θυμήθηκε, πριν από χρόνια, ήτανε παιδί ακόμα, είχε αρρωστήσει βαριά μια θεία του, ξαδέρφη της μητέρας του. Την είχανε σπίτι τους. Ήρθε ο γιατρός· βγαίνοντας από το δωμάτιο της άρρωστης, είπε με επίσημο ύφος:

– Δεν υπάρχει πλέον ελπίς!

Έτσι κι αυτός τώρα, είχε φτάσει στο σημείο να λέει:

– Δεν υπάρχει πλέον ελπίς!

Του φάνηκε φοβερό που ήτανε χωρίς ελπίδα. Είχε την αίσθηση πως οι άλλοι στο καφενείο τον κοιτάζανε κι άλλοι από το δρόμο σκέφτονταν και ψιθυρίζανε μεταξύ τους: «Αυτός εκεί δεν έχει ελπίδα!» Σαν να ήταν έγκλημα αυτό. Σαν να είχε ένα σημάδι πάνω του που το μαρτυρούσε. Σαν να ήτανε γυμνός ανάμεσα σε ντυμένους.

Σκέφτηκε τα διηγήματα που είχε γράψει, δίνοντας έτσι μια διέξοδο στην αγωνία του. Άγγιζε θέματα του καιρού μας: τον πόλεμο, την κοινωνική δυστυχία… Ωστόσο, δεν το αποφάσιζε να τα εκδώσει. Φοβότανε! Φοβότανε την ετικέτα που θα του δίνανε σίγουρα οι μεν και οι δε. Όχι, έπρεπε να τα βγάλει. Στο διάολο η ετικέτα! Αυτός ήταν ένας άνθρωπος, τίποτε άλλο. Oύτε αριστερός ούτε δεξιός. Ένας άνθρωπος που είχε ελπίσει άλλοτε, και τώρα δεν έχει ελπίδα, και που νιώθει χρέος του να το πει αυτό. Βέβαια, άλλοι θα 'χουν ελπίδα, σκέφτηκε. Δεν μπορεί παρά να 'χουν.

Ξανάριξε μια ματιά στην εφημερίδα: η Ινδοκίνα, η «Κοσμική Κίνησις», το ρεσιτάλ πιάνου, οι δυο αυτοκτονίες για οικονομικούς λογους, οι «Μικρές Αγγελίες»…

ΖΗΤΕΙΤΑΙ γραφομηχανή…

ΖΗΤΕΙΤΑΙ ραδιογραμμόφωνον…

ΖΗΤΕΙΤΑΙ τζιπ εν καλή καταστάσει…

ΖΗΤΕΙΤΑΙ τάπης γνήσιος περσικός…

**Έβγαλε την ατζέντα του, έκοψε ένα φύλλο κι έγραψε με το μολύβι του:**

**ΖΗΤΕΙΤΑΙ ελπίς**

**Ύστερα πρόσθεσε το όνομά του και τη διεύθυνσή του. Φώναξε το γκαρσόνι. Ήθελε να πληρώσει, να πάει κατευθείαν στην εφημερίδα, να δώσει την αγγελία του, να παρακαλέσει, να επιμείνει να μπει οπωσδήποτε στο αυριανό φύλλο.**

* ***Εννοεί τον Β΄ Παγκόσμιο***

**ΘΕΜΑΤΑ**

**ΘΕΜΑ Α (μονάδες 20)**

Σε τι στοχεύει η πολεμική προπαγάνδα, σύμφωνα με το **ΚΕΙΜΕΝΟ 1**, και ποια είναι τα τρία στάδια που προσδιορίζει γι’ αυτήν ο Φίλιπ Νάιτλι; Να συνοψίσετε το σχετικό υλικό σε 80 περίπου λέξεις.

**Μονάδες 20**

**ΘΕΜΑ Β (μονάδες 35)**

**Ερώτημα 1ο (μονάδες 10)**

Πώς υπηρετούν τους σκοπούς της προπαγάνδας για την οποία προορίζονται: α)το πρωτοσέλιδο της εφημερίδας και β)η διαφημιστική αφίσα; Στην απάντησή σας να αξιοποιήσετε τόσο το λεκτικό σύνολο που συνοδεύει (στη νέα ελληνική) τις δύο απεικονίσεις όσο και τα αισθητικά χαρακτηριστικά των εικόνων.

**Μονάδες 5+5=10**

**Ερώτημα 2ο (μονάδες 10)**

**α.** Να βρείτε δύο τρόπους οργάνωσης του υλικού της προτελευταίας παραγράφου του **ΚΕΙΜΕΝΟΥ 1**. Να δικαιολογήσετε την απάντησή σας. **(Μονάδες 6)**

**β.** Ποιο μέσο πειθούς μεταχειρίζεται ο αρθρογράφος στην τελευταία παράγραφο του ίδιου κειμένου, και με ποιον σκοπό; **(Μονάδες 4)**

**Ερώτημα 3ο (μονάδες 15)**

**α.** Να γράψετε ένα συνώνυμο για κάθε μία από τις έντονα γραμμένες έξι (6) λέξεις του κειμένου, λαμβάνοντας υπόψη το κειμενικό τους περιβάλλον. **(Μονάδες 6)**

**β.** […] «αντιθέτως, οι Ιρακινοί γιατροί που την περιέθαλπαν είχαν ήδη προσπαθήσει να την παραδώσουν στους Αμερικανούς»: ποιο είδος σύνταξης, την ενεργητική ή την παθητική, μεταχειρίζεται ο αρθρογράφος στο δοθέν απόσπασμα και γιατί; **(Μονάδες 3)** Πώς θα μετατραπεί το απόσπασμα, ως ενιαίο σύνολο, στο αντίθετο είδος σύνταξης; **(Μονάδες 6)**

**ΘΕΜΑ Γ (μονάδες 15)**

Να σκιαγραφήσετε το πορτρέτο του ήρωα του διηγήματος, αξιοποιώντας τρεις (3) κειμενικούς δείκτες. Ποιο νόημα δίνετε, εσείς προσωπικά, στην ενέργεια στην οποία προβαίνει στο έντονα γραμμένο τμήμα του διηγήματος;

**ΘΕΜΑ Δ (Μονάδες 30)**

Ως «ενεργοί πολίτες» σκέφτεστε να ασχοληθείτε στο μέλλον με τη δημοσιογραφία. Ποιες είναι οι συνθήκες, υπό τις οποίες διαπιστώνετε ότι ευδοκιμεί η προπαγάνδα στις σύγχρονες κοινωνίες; Έχετε, ως νέοι, τη θέληση αλλά και τη δύναμη να αντισταθείτε στα ψεύδη της; Προετοιμάστε μία εισήγηση 400 περίπου λέξεων για ημερίδα αφιερωμένη από την **ΕΣΗΕΑ** στην Παγκόσμια Ημέρα Δημοσιογράφων.

**[ΕΣΗΕΑ = Ένωση Συντακτών Ημερησίων Εφημερίδων Αθηνών]**